b'\n_START_ARTICLE_\nVelika nagrada Italije 1937\n_START_SECTION_\nPred dirko\n_START_PARAGRAPH_\nPotem ko je dirka za Veliko nagrado Italije trinajst let potekala na dirkali\xc5\xa1\xc4\x8du Autodromo Nazionale Monza, je letos dirka potekala na uli\xc4\x8dni stezi v Livornu. Glavni razlog za to je, da bi imel Tazio Nuvolari ve\xc4\x8djo mo\xc5\xbenost v boju z nem\xc5\xa1kimi dirkalniki, saj je na tej stezi \xc5\xbee zmagal na dirki Coppa Ciano v sezoni 1936. Presenetljivo se je dirke udele\xc5\xbeil tudi Achille Varzi, ki je \xc5\xa1portnemu direktorju Auto Uniona, Karlu Feuereissenu, zagotovil, da je pustil tako Ilse Pietsch, kot tudi droge. Feuereissen ga je, tudi na prepri\xc4\x8devanje Bernda Rosemeyerja, vzel nazaj v mo\xc5\xa1tvo za zadnji tri dirke sezone. Za mo\xc5\xa1tvo Scuderia Ferrari so nastopali dirka\xc4\x8di: Nuvolari, Giuseppe Farina in Carlo Felice Trossi, za Alfa Corse pa je nastopal le Giovanbattista Guidotti. Nuvolari je bil na petkovem prostem treningu v de\xc5\xbeju najhitrej\xc5\xa1i, toda v soboto je najbolj\xc5\xa1i \xc5\xa1tartni polo\xc5\xbeaj osvojil Rudolf Caracciola, drugo \xc5\xa1tartno mesto Rosemeyer, tretje povratnik Varzi, Nuvolari pa sedmo.\n_START_SECTION_\nDirka\n_START_PARAGRAPH_\n\xc5\xa0tart dirke je bil dvakrat prestavljen, prvi\xc4\x8d zaradi vdora gledalcev na stezo, drugi\xc4\x8d pa, ko je moralo re\xc5\xa1evalno vozilo odpeljali gledalca, ki je padel z drevesa. Na \xc5\xa1tartu je povedel Caracciola, sledili so mu Hermann Lang, Rosemeyer, Manfred von Brauchitsch in Varzi. Nuvolari je ob navdu\xc5\xa1enju gledalcev prehitel Varzija za peto mesto, Lang pa je v \xc4\x8detrtem krogu prehitel Caracciolo in s tem prevzel vodstvo. Oba sta se za\xc4\x8dela oddaljevati od zasledovalcev. Po dobrem za\xc4\x8detku je Nuvolari za\xc4\x8del izgubljati, Varzi ga je prehitel nazaj, nato pa je bil z Hermannom Paulom M\xc3\xbcllerjem in Richardom Seamanom v borbi za \xc5\xa1esto mesto s stalnimi prehitevanji. Nuvolari je ob postanku v boksih predal svoj dirkalnik Farini, ki je s svojim dirkalnikom \xc5\xbee v trinajstem krogu odstopil._NEWLINE_V ospredju se je dvoboj za zmago med dirka\xc4\x8dema Mercedes-Benza nadaljeval s postavljanjem rekordov steze, dokler Lang ni moral na postanek v bokse zaradi te\xc5\xbeav z eno od pnevmatik. Med postankom je \xc5\xa1portni direktor Mercedesovega mo\xc5\xa1tva, Alfred Neubauer, besnel zaradi dvoboja med dvema mo\xc5\xa1tvenima kolegoma. Seaman je ob postanku izgubil nekaj \xc4\x8dasa, ker njegov dirkalnik ni hotel v\xc5\xbegati, toda po vrnitvi na stezo je s prehitevanjem Varzija in M\xc3\xbcllerja napredoval na \xc4\x8detrto mesto. Von Brauchitsch, ki je dolgo dr\xc5\xbeal \xc4\x8detrto mesto, je v \xc5\xa1estintridesetem krogu odstopil zaradi mehanske okvare dirkalnika. Caracciola, ki je ob postankih pri\xc5\xa1el v vodstvo, in Lang sta nadaljevala dvoboj za zmago. Lang je bil nekoliko hitrej\xc5\xa1i, toda na ozki uli\xc4\x8dni stezi ni mogel prehiteti Caracciole, ki ga je zapiral ob vsakem poskusu. Ob koncu dirke sta \xc4\x8dez \xc5\xa1tartno-ciljno \xc4\x8drto pripeljala kolo ob kolesu, toda Caracciola je bil za malenkost spredaj. Rosemeyer je osvojil tretje mesto, Seaman je ostal \xc4\x8detrti, M\xc3\xbcller peti, Varzi, ki je bil po dirki popolnoma izmu\xc4\x8den in so mu morali pomagati iz dirkalnika, pa je bil \xc5\xa1esti.\n_START_SECTION_\nPo dirki\n_START_PARAGRAPH_\nPo dirki je bil Hans Stuck odpu\xc5\xa1\xc4\x8den iz mo\xc5\xa1tva Auto Uniona. Mo\xc5\xa1tvo je kot razlog navedlo, da naj bi Stuck na dirkah odpeljal hitro le krog ali dva, nato pa naj bi popustil, pogosto naj bi tudi odstopil zaradi \xc4\x8dudnih razlogov. Stuck pa je razlog videl v pogajanjih mo\xc5\xa1tva z dirka\xc4\x8di za vi\xc5\xa1ino pla\xc4\x8de, ko je pokazal svojo pogodbo Rosemeyerju, ki je takoj za tem zahteval ve\xc4\x8dje povi\xc5\xa1anje pla\xc4\x8de za sezono 1938.'